แทททูคัลเลอร์

แทททูคัลเลอร์  เป็นวงดนตรีสัญชาติไทย สังกัดค่ายเพลงสมอลล์รูม ประกอบไปด้วยหรินทร์ สุธรรมจรัส (ดิม), รัฐ พิฆาตไพรี, เอกชัย โชติรุ่งโรจน์ (ตง) และ ธนบดี ธีรพงศ์ภักดี (จั๊ม)
ประวัติ.
ก่อนหน้าที่จะมาเป็นแทททูคัลเลอร์ สมาชิกในวงหกคนได้แก่ หรินทร์ สุธรรมจรัส (ดิม), รัฐ พิฆาตไพรี, เอกชัย โชติรุ่งโรจน์ (ตง), ธนบดี ธีรพงศ์ภักดี (จั๊ม), วรพล ติวเฮือง (ต๊ะ) และ ณัฐพงษ์ สมอหมอบ มีวงเป็นของตนเองในสมัยที่พวกเขากำลังศึกษาอยู่ในชั้นมัธยมศึกษาตอนปลายที่โรงเรียนขอนแก่นวิทยายน โดยมีชื่อวงว่า "I-SCREAM 479" และยังทำอัลบั้มขายในโรงเรียนด้วยตนเอง ต่อมาเมื่อสำเร็จการศึกษาสมาชิกในวงก็แยกย้ายกันไปตามความฝันของตัวเอง
ดิม, รัฐและตงได้ศึกษาต่อในระดับอุดมศึกษาด้วยกันที่มหาวิทยาลัยขอนแก่น และได้ทำการฟอร์มวงเพื่อเข้าประกวดแต่งเพลงโฆษณาของแฮปปี้ซึ่งมีค่ายสมอลล์รูมเป็นผู้ตัดสิน และได้รางวัลชนะเลิศ ต่อมาได้ไปดูงานที่ค่ายดังกล่าว จึงทำการออดิชั่นและได้เป็นศิลปินของค่ายสมอลล์รูมในปี พ.ศ. 2546 ต่อมาจึงได้ชักชวนจั๊มกลับเข้ามาเป็นมือเบสในปี พ.ศ. 2547 ระหว่างการทำอัลบั้มแรกที่ชื่อว่า Hong Ser และตั้งวงแทททูคัลเลอร์ขึ้นมา
ในวันที่ 12 พฤศจิกายน พ.ศ. 2549 แทททูคัลเลอร์ได้ออกอัลบั้มแรกมีชื่อว่า Hong Ser ที่มีซิงเกิลเปิดตัวอย่าง "ฟ้า" และ"ฝากที" ได้รับการตอบรับอย่างคาดไม่ถึง ส่งผลให้พวกเขาปล่อยซิงเกิลใหม่ ๆ ออกมา ได้แก่ "เกาะร้าง ห่างรัก", "One Night Stand" และ "รอยจูบ" ซึ่งทุกซิงเกิล สามารถติดชาร์ท Fat 40 ของแฟตเรดิโอได้ทั้งหมด
ในวันที่ 19 เมษายน พ.ศ. 2551 ค่ายเพลงสมอลล์รูม ได้ประกาศผ่านทางเว็บไซต์ว่า อัลบั้มที่สองของแทททูคัลเลอร์ได้ออกวางจำหน่ายแล้ว โดยอัลบั้มใหม่นี้มีชื่อว่า "ชุดที่ 8 จงเพราะ" โดยอัลบั้มชุดใหม่นี้ยังคงความเป็นเพลงป๊อปหลายหลาย (Variety pop) ดังเช่นอัลบั้มที่แล้ว และได้ปล่อยซิงเกิลและมิวสิกวีดีโอเพลงแรกออกมาคือเพลง "ขาหมู" ซึ่งได้รับการตอบรับเป็นอย่างดีจนสามารถขึ้นสู่อันดับหนึ่งของ 97.5 Seed FM ได้อย่างรวดเร็ว ตามมาด้วยซิงเกิลที่สอง (พร้อมกับมิวสิกวีดีโอ) คือเพลง "จำทำไม" ที่สร้างกระแสตอบรับดีเช่นเดียวกัน และสามารถติดอันดับหนึ่งของชาร์ท Fat 40 เป็นเวลาถึง 3 สัปดาห์ นอกจากนี้ อัลบั้ม "ชุดที่ 8 จงเพราะ" ยังติดอันดับอัลบั้มขายดีตามร้านขายซีดีต่าง ๆ เช่นร้าน DJ Siam, ร้านน้องท่าพระจันทร์ ฯลฯ อีกด้วย ความสำเร็จขั้นสูงสุดจากชุดที่ 2 ทำให้เกิดคอนเสิร์ตครั้งแรกของ แทททูคัลเลอร์ "กาลครั้งหนึ่ง Tattoo มาแล้ว" Concert และงานคอนเสิร์ตต่างตามมา
หลังจากที่ชุดที่ 2 ได้รับความประสบความสำเร็จเป็นอย่างมาก แทททูคัลเลอร์ก็ได้ปล่อยอัลบั้มชุดที่ 3, 4 และ 5 ในชื่อชุด "ตรงแนว ๆ", "POPDAD" และ "สัตว์จริง" ซึ่งแม้จะประสบความสำเร็จในระดับหนึ่ง แต่ก็ไม่ได้รับความสำเร็จเท่าชุดที่ 2 ซึ่งทางวงได้ให้สัมภาษณ์ในภายหลังว่าสมาชิกทั้งสี่คนได้หลงในความสำเร็จในชุดที่ 2 โดยเฉพาะดิมที่ทำให้มีปัญหาด้านเสียง และขาดความมั่นใจ จนทำให้เกือบลาออกจากวง แต่ด้วยความช่วยเหลือของคนรอบข้างและความสัมพันธ์อันแน่นแฟ้นของวงทำให้วงสามารถคงสมาชิกเดิม และทำให้ดิมกลับมาร้องได้จนมาถึงปัจจุบัน
ในช่วงปี 2564 วงแทททูคัลเลอร์ได้สร้างปรากฏการณ์กลับมาโด่งดังในวงการเพลงไทยอีกครั้งด้วยการเริ่มต้นกลับมาเป็นผู้สร้างคอนเทนต์ใน YouTube อย่างจริงจังในปี 2564 ที่มีเนื่องจากสถานการณ์การระบาดทั่วของโควิด-19 ในประเทศไทยซึ่งทำให้นักร้องและวงดนตรีถูกจำกัดการแสดงโชว์ รวมกับในวันที่ 20 มกราคม พ.ศ. 2565 ทางสมอลล์รูม ได้ออกอากาศคอนเสิร์ต Tattoo Colour X Thailand Philharmonic Orchestra ทาง YouTube ซึ่งทำให้ความนิยมของวงแทททูคัลเลอร์สูงขึ้นไปอีก โดยเป็นช่วงเวลาเดียวกับการปล่อยเพลงในอัลบั้มชุดที่ 6
ความสำเร็จของวงแทททูคัลเลอร์ได้จัดการแสดง "กาลครั้ง 4 Happy Birthday" ในวันที่ 12 - 13 พฤศจิกายน พ.ศ. 2565 และ "กาลครั้ง 5 TATTOO COLOUR FEST." ในวันที่ พ.ศ. 3 - 4 กุมภาพันธ์ 2567 ซึ่งเป็นคอนเสิร์ตที่ใหญ่ที่สุดของวง ในปีเดียวกันนั้นเองวงได้รับรางวัล Best Band of the Year จาก Guitar Mag Award
Tattoo Colour TV (TCTV).
Tattoo Colour TV เป็นช่องใน YouTube ของวง Tattoo Colour โดยเริ่มต้นจากตงได้สร้างช่องของตัวเองในวันที่ 28 พฤษภาคม 2549 เพื่อลง MV ของเพลงชุดแรกก่อนที่ MV ส่วนใหญ่ได้ย้ายไปยังช่องทางการของสมอลล์รูม ในปี 2553 โดยยังเหลือ MV บางเพลงในชุดที่ 1 และ 2 ที่ยังคงเหลืออยู่ใน Tattoo Colour TV ได้แก่ ฝากที, ฟ้า (ที่ถูกอัปโหลด 2 ครั้งในปี 2549 และปี 2553), เกาะร้างห่างรัก, ขาหมู, จำทำไม และ โกหก 
ในปี 2553 ช่องส่วนตัวของตงได้ถูกเปลี่ยนมาเป็นช่องของวงภายใต้ชื่อ Tattoo Colour TV หรือ TCTV โดยถ่ายทอดบรรยากาศการทำงานของวงและวิดีโอบล็อกของวงโดยวิดีโอแรกภายใต้ชื่อ Tattoo Colour TV ถูกถ่ายทอดในวันที่ 10 พฤษภาคม 2553 เกี่ยวกับการบันทึกเสียงของอัลบั้มชุดที่ 3 ตรงแนว ๆ
Tattoo Colour TV ได้ถูกนำกลับมาทำอย่างจริงจังอีกครั้งในปี 2564 เนื่องจากสถานการณ์การระบาดทั่วของโควิด-19 ในประเทศไทยซึ่งทำให้นักร้องและวงดนตรีถูกจำกัดการแสดงโชว์และยังทำวิดีโอสม่ำเสมอในปัจจุบัน
ประวัติของ Tattoo Colour TV ตั้งแต่ปี 2553.
Tattoo Colour TV Season 1.
ออกอากาศตอนแรก 10 พฤษภาคม พ.ศ. 2553 มีทั้งหมด 25 ตอนโดยเนื้อหาส่วนใหญ่เป็นบรรยากาศการอัดเสียงในอัลบั้มชุดที่ 3 ตรงแนว ๆ รวมถึงเบื้องหลังการอัด MV รักแรกพบซึ่งเป็นหนึ่งในเพลงของอัลบั้มชุดที่ 3 ตรงแนว ๆ อีกด้วย
โดยในชุดนี้ได้มีชุดเสริมแยกในชื่อ เหตุเกิดจากแดงเดือด โดยตอนแรกอยู่ใน Tattoo Colour TV Season 1 ตอนที่ 22 และต่อมาได้มีตอนเป็นของตัวเอง ซึ่งเนื้อหาจะเกี่ยวกับการท้าทายระหว่าง ดิมที่เชียร์สโมสรฟุตบอลแมนเซสเตอร์ยูไนเต็ด และ ตงกับเอ็ด (สกุลชาย จูฑะพล) ที่เชียร์สโมสรฟุตบอลลิเวอร์พูลในศึกแดงเดือดของการแข่งขันฟุตบอลพรีเมียร์ลีก
Tattoo Colour TV Season 2.
ออกอากาศตอนแรก 12 กันยายน พ.ศ. 2555 มีทั้งหมด 6 ตอนโดย 5 ตอนแรก เป็นวิดีโอบล๊อคการทัวร์คอนเสิร์ตในสหรัฐอเมริกาใน 5 เมืองสำคัญได้แก่ ซานฟรานซิสโก, วอชิงตันดีซี,บอสตัน, นครนิวยอร์ก และ ลอสแองเจอลิส ในตอนสุดท้ายเป็นวิดีโอบล๊อคและบรรยากาศคอนเสิร์ตในเทศกาลสงกรานต์ของปี 2556 แต่ไม่ได้ถูกรวมอยู่ในเพลย์ลิสต์
Super TCTV.
ออกอากาศตอนแรก 12 กันยายน พ.ศ. 2556 มีทั้งหมด 15 ตอน โดยเป็นช่วงเวลาเดียวกับการทำเพลงในชุดที่ 4 POPDAD โดยในชุดนี้ได้มีการปรับเนื้อหาของวิดีโอให้มีรูปแบบวาไรตี้มากขึ้น และใกล้เคียงกับ TCTV ในปัจจุบัน ในสองตอนสุดท้ายเป็นเบื้องหลังการอัดเพลง จากกันด้วยดีที่ร่วมงานกับ Soul After Six และอยากรู้... เสมอมาที่ร่วมงานกับ Greasy Café แต่ตอนสุดท้ายไม่ได้ถูกรวมอยู่ในเพลย์ลิสต์
โดยในชุดนี้ได้มีชุดเสริมแยกในชื่อ Countdown to POP DAD มีทั้งหมด 10 ตอนซึ่งจัดขึ้นเป็นพิเศษเพื่อการโปรโมตอัลบั้มชุดที่ 4 POPDAD และคอนเสิร์ตกาลครั้ง 3 POP DAD Concert โดย 8 ตอนแรกเป็นเป็นบทสัมภาษณ์ในการทำเพลงในแต่ละเพลง และ 2 ตอนสุดท้ายเป็นบรรยากาศในการซ้อมคอนเสิร์ตกาลครั้ง 3
Tattoo Colour TV ในปี 2558-2562.
หลังจาก Super TCTV และ Countdown to POP DAD ได้สิ้นสุดลง TCTV ได้มีการอัพเดตวิดีโอล็อก บรรยากาศคอนเสิร์ต และ เบื้องหลังของการทำงานในอัลบั้มชุดที่ 5 สัตว์จริงแต่ไม่ได้เป็นซีซั่นยาวเหมือนที่ผ่านมา เช่น TCTV Tour Edition 2015 (พ.ศ. 2558), mini TCTV (พ.ศ. 2559), TCTV: USA Tour 2019 (พ.ศ. 2562)
TCTV Original และยุคปัจจุบัน.
Tattoo Colour ได้กลับเข้ามาทำ YouTube อย่างจริงจังอีกครั้งโดยเริ่มจากการเป็นพิธีกรหลักในรายการ แทททูรู้ทุกเรื่องที่ช่อง GoodDayOfficialซึ่งเป็นรายการวาไรตี้กึ่งเกมโชว์โดยพิธีกรจะให้โจทย์ที่เป็นข้อเท็จจริงและให้พิธีกรและแขกรับเชิญที่เหลือทายว่าข้อเท็จจริงนั้นถูกหรือไม่ โดยมีทั้งหมด 17 ตอน โดยตอนแรกเริ่มในวันที่ 24 ตุลาคม 2562 และตอนล่าสุดในวันที่ 19 มิถุนายน 2564
ในระหว่างเดียวกัน Tattoo Colour กลับมาทำ TCTV เป็นรายการในรูปแบบวาไรตี้อีกครั้งโดยเริ่มจาก The Uncle Chef Thailand หรือเชฟกระทะเจ็กซึ่งเป็นคอเมดี้โชว์ 4 ตอนสำหรับโปรโมทสงครามเย็นในอัลบั้มชุดที่ 6 ในวันที่ 5 พฤศจิกายน 2563 ก่อนจะกลับมาทำ TCTV อย่างเต็มตัวภายใต้ชื่อ TCTV Original โดยตอนที่ 0 เริ่มในวันที่ 18 กุมภาพันธ์ 2564 รวมถึงรายการแยกออกไปในแต่ละประเภทของเนื้อหา
ในวันที่ 5 พฤษภาคม 2565 TCTV ได้ฉลองครบ 100,000 ผู้ติดตามอย่างเป็นทางการใน TCTV Original EP.33 โดยรัฐได้ใช้โล่เงินซึ่งเป็นของขวัญจาก YouTube ในการเปิดขวด
ในวันที่ 6 ตุลาคม 2565 TCTV ได้ฉลองครบ 200,000 ผู้ติดตามอย่างเป็นทางการใน Vlog แรกพบ EP.22
ในวันที่ 23 กรกฏาคม 2567 TCTV ได้ฉลองครบ 300,000 ผู้ติดตามอย่างเป็นทางการใน TCTV Original
รายการทั้งหมดตั้งแต่ปี 2564.
รายการทั้งหมดในยุคปัจจุบันนับตั้งแต่ปี 2564 มีดังต่อไปนี้ (เนื่องจากเป็นรายการออนไลน์ บางรายการในตารางอาจไม่ได้ทำต่อในปัจจุบัน)